*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 8ης Σεπτεμβρίου 1989

που επιτρέπει στην Ελλάδα να χρησιμοποιήσει ορισμένες κατά προσέγγιση εκτιμήσεις κατά τον υπολογισμό της βάσης ιδίων πόρων ΦΠΑ

(Το κείμενο στην ελληνική γλώσσα είναι το μόνο αυθεντικό)

(89/555/ΕΟΚ, Ευρατόμ, ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ, Ευρατόμ, ΕΚΑΧ) αριθ. 2892/77 του Συμβουλίου της 19ης Δεκεμβρίου 1977 περί της εφαρμογής, ως προς τους ίδιους πόρους που προέρχονται από τον φόρο προστιθέμενης αξίας, της αποφάσεως της 21ης Απριλίου 1970 περί αντικαταστάσεως των χρηματικών συνεισφορών των κρατών μελών από ίδιους πόρους των Κοινοτήτων (1), όπως τροποποιήθηκε τελευταία από τον κανονισμό (ΕΟΚ, Ευρατόμ, ΕΚΑΧ) αριθ. 3735/85 (2), και ιδίως το άρθρο 13,

Εκτιμώντας:

ότι η διάταξη της παραγράφου 2 στοιχείο β) του τμήματος ΙΙ (φορολογία) του παραρτήματος VIII της πράξης προσχώρησης της Ελλάδας στις Ευρωπαϊκές Κοινότητες επιτρέπει στην Ελλάδα να απαλλάσσει ορισμένες δραστηριότητες από το φόρο προστιθέμενης αξίας σύμφωνα με το άρθρο 28 παράγραφος 3 στοιχείο β) της οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα φόρου προστιθέμενης αξίας: ενιαία φορολογική βάση (3), που καλείται στο εξής έκτη οδηγία, όπως τροποποιήθηκε τελευταία από την οδηγία 87/400/ΕΟΚ (4)·

ότι, βάσει του άρθρου 9 παράγραφος 2 δεύτερη περίπτωση του κανονισμού (ΕΟΚ, Ευρατόμ, ΕΚΑΧ) αριθ. 2892/77, η βάση των ιδίων πόρων ΦΠΑ πρέπει να υπολογίζεται σαν να επρόκειτο για δραστηριότητες υποκείμενες σε φορολογία·

ότι, κατ' εφαρμογή του άρθρου 9 παράγραφος 3 πρώτο εδάφιο δεύτερη περίπτωση του εν λόγω κανονισμού, η Ελλάδα ζήτησε την άδεια να πραγματοποιεί τους υπολογισμούς αυτούς χρησιμοποιώντας κατά προσέγγιση εκτιμήσεις·

ότι η συμβουλευτική επιτροπή ιδίων πόρων έχει εγκρίνει την έκθεση στην οποία αναφέρονται οι γνώμες των μελών της ως προς την παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για τον υπολογισμό της βάσης των ιδίων πόρων που προέρχονται από τον ΦΠΑ σχετικά με τα οικονομικά έτη 1987 και 1988 επιτρέπεται στην Ελλάδα να χρησιμοποιεί κατά προσέγγιση εκτιμήσεις για τις ακόλουθες κατηγορίες πράξεων που αναφέρονται στο παράρτημα ΣΤ της έκτης οδηγίας:

1. παροχή υπηρεσιών δικηγόρων και άλλων ελεύθερων επαγγελματιών (σημείο 2),

2. παροχή περιθάλψεως στα ζώα από κτηνιάτρους (σημείο 9),

3. παροχή ύδατος από οργανισμούς δημοσίου δικαίου (σημείο 12),

4. παραδόσεις κτιρίων και γηπέδων που αναφέρονται στο άρθρο 4 παράγραφος 3 της έκτης οδηγίας (σημείο 16),

5. παραδόσεις, μετατροπές, επιδιορθώσεις, εργασίες συντηρήσεως, ναυλώσεις και μισθώσεις αεροσκαφών χρησιμοποιούμενων από κρατικούς οργανισμούς, καθώς και του εξοπλισμού που είναι ενσωματωμένος στα αεροσκάφη αυτά ή χρησιμεύει για την εκμετάλλευσή τους (σημείο 23),

6. παραδόσεις, μετατροπές, επιδιορθώσεις, συντήρηση, ναυλώσεις και εκμισθώσεις πολεμικών πλοίων (σημείο 25).

Άρθρο 2

Η παρούσα απόφαση απευθύνεται στην Ελληνική Δημοκρατία.

Βρυξέλλες, 8 Σεπτεμβρίου 1989.

Για την Επιτροπή

Peter SCHMIDHUBER

Μέλος της Επιτροπής

(1) ΕΕ αριθ. L 336 της 27. 12. 1977, σ. 8.

(2) ΕΕ αριθ. L 356 της 31. 12. 1985, σ. 1.

(3) ΕΕ αριθ. L 145 της 13. 6. 1977, σ. 1.

(4) ΕΕ αριθ. L 213 της 4. 8. 1987, σ. 40.